༄༅། །འཇམ་དཔལ་སྨྲ་བའི་སེང་གེའི་སྒྲུབ་ཐབས་བཞུགས་སོ། །
༄༅༅། །རྒྱ་གར་སྐད་དུ། མཉྫུ་ཤྲཱི་ཐོ་ལོ་སི་སྟ་སཱ་དྷ་ན། བོད་སྐད་དུ། འཇམ་དཔལ་སྨྲ་
བའི་སེང་གེའི་སྒྲུབ་ཐབས། འཇམ་དཔལ་སྨྲ་བའི་སེང་གེ་ལ་ཕྱག་འཚལ་ལོ། །རྣལ་འབྱོར་པ་
སྟན་བདེ་བ་འདུག་ལ། རང་གི་སྙིང་ཁར་ཉི་མའི་དཀྱིལ་འཁོར་སྒོམ་མོ། །དེ་ལས་འོད་འཕྲོས་
པས་བར་ཆད་ཐམས་ཅད་ཞི། སེམས་ཅན་གྱི་སྡིག་པ་སྦྱངས། འཕགས་པ་དང་། བླ་མ་དང་།
འཇམ་དཔལ་སྨྲ་བའི་སེང་གེ་ལ་སོགས་པ་སྤྱན་དྲངས་ལ། ན་མོ་དཀོན་མཆོག་གསུམ་ལ་ཕྱག་
འཚལ་ལོ། །དཀོན་མཆོག་གསུམ་ལ་སྐྱབས་སུ་མཆི། །མཆོད་པ་བླ་ན་མེད་པས་མཆོད། །སྡིག་
པ་མི་དགེ་སོ་སོར་བཤགས། །དགེ་བ་ཀུན་ལ་རྗེ་ཡི་རང༌། །ཆོས་ཀྱི་འཁོར་ལོ་བསྐོར་བར་
བསྐུལ། །མྱ་ངན་མི་འདའ་བཞུགས་སུ་གསོལ། །བདག་གིས་དགེ་བ་ཅི་བསགས་པ། །སེམས་
ཅན་ཀུན་ལ་བསྔོ་བར་བགྱི། །ཞེས་ལན་གསུམ་བརྗོད་དོ། །དེ་ནས་ཚད་མེད་བཞི་བསྒོམ། དེ་ནི་
རྒྱུ་བསོད་ནམས་ཀྱི་ཚོགས་སོ། །ད་ནི་འབྲས་བུ་ཡེ་ཤེས་ཀྱི་ཚོགས་བསགས་ཏེ། ༀ་སརྦ་དྷརྨ་
སྭ་བྷ་བ་ཤུད་དྷ་སིན་དྷ་ར་དྷ་ར། ཞེས་བརྗོད་པས་ཆོས་ཐམས་ཅད་སྟོང་པ་ཉིད་དུ་བསྒོམ། སྟོང་
པའི་ངང་ལས་རང་གི་ཤེས་པ་ཡི་གེ་ཧྲི་ཞིག་ཏུ་བསྒོམ། དེ་ཞུ་བ་ལས་ཤེས་རབ་ཀྱི་རལ་གྲི་ཧྲིས་
མཚན་པ་ཞིག་ཏུ་བསྒོམ། དེ་གྱུར་པ་ལས་འཇམ་དཔལ་སྨྲ་བའི་སེང་གེ་སྐུ་མདོག་དམར་སེར་
-118-

སྔགས་ལ་འཇུག་པའི་སྒོ་ལས། ཞི་བྱེད་ཀྱི་ཆོས་སྐོར་རིམ་པ་བཞུགས། ༩༢༽
སེམས་དཔའི་སྐྱིལ་ཀྲུང་བཅས་པ། གཡས་ཤེས་རབ་ཀྱི་རལ་གྲི། གཡོན་ཐབས་ཀྱི་པོ་ཏི་
བསྣམས་པ་པདྨ་དང་ཉི་མའི་གདན་སེང་གེ་སྔོན་པོའི་ཁྲི་ལ་བཞུགས་པ། ཟླ་བའི་འོད་ཀྱི་རྒྱབ་
ཡོལ་རིན་པོ་ཆེ་སྣ་ཚོགས་ཀྱིས་བརྒྱན་པར་སྒོམ་མོ། །དེ་ནས་ཡེ་ཤེས་སེམས་དཔའ་སྤྱན་དྲངས་
ལ། གོང་གི་ཕྱག་འཚལ་བ་ལ་སོགས་པའི་བདུན་པོ་རྣམ་པར་དག་པ་བྱའོ། །བར་དེར་གཏོར་
མ་བཏང་སྟེ། གཏོར་སྣོད་མི་དམིགས་པ་ལས་ཨ་ལས་བདུད་རྩི། གཏོར་མ་དེ་ཧཱུཾ་ཞེས་པས་ལྷ་
དེས་གསོལ་བར་བསམ། དེ་ནས་བསྟོད་པ་བྱ་སྟེ། གཞོན་ནུའི་སྐུ་ལུས་འཆང་བ་པོ། །ཡེ་ཤེས་
སྒྲོན་མེས་རབ་བརྒྱན་ཅིང༌། །འཇིག་རྟེན་གསུམ་གྱི་མུན་སེལ་བ། །འཇམ་དཔལ་དབྱངས་ལ་
ཕྱག་འཚལ་བསྟོད། །ཉིད་ཀྱི་འདབ་བཟང་སྔགས་ཀྱིས་ནི། །ཟླ་བ་རྒྱས་པ་ཟིལ་གནོན་ཞིང༌། །
རིག་པ་རྣམ་པར་གསལ་གྱུར་པས། །འཇམ་དཔལ་ཁྱེད་ལ་ཕྱག་འཚལ་བསྟོད། །མར་ནི་ཟུར་
ཕུད་གསལ་བ་ལ། །ནོར་བུ་འབར་བའི་སྐུ་མངའ་ཞིང་། །ཉིད་ཀྱི་མདུན་དུ་དཔའ་བའི་སྐུ། །
འཇམ་དཔལ་ཁྱེད་ལ་ཕྱག་འཚལ་བསྟོད། །བདུད་རྩི་དྲི་ཞིམ་འཇམ་ཟ་བ། །ཡིད་འོང་གསུམ་
གྱི་སྒྲ་སྒྲོག་ཅིང༌། །དམ་པ་ཆོས་ཀྱི་རིན་ཆེན་མཛོད། །འཇམ་དཔལ་ཁྱེད་ལ་ཕྱག་འཚལ་
བསྟོད། །གང་གཱའི་ཆུ་ཐིགས་གྲངས་མེད་པ། །འཇིག་རྟེན་ཁམས་རྣམས་མ་ལུས་པ། །ཉོན་
མོངས་དྲི་མ་རབ་སྤངས་པ། །འཇམ་དཔལ་ཁྱེད་ལ་ཕྱག་འཚལ་བསྟོད། །མཆེ་བ་གཙིགས་པ་
འགྱིང་བ་ཡི། །འཇིགས་པའི་སྐུ་ཡི་ཚུལ་གྱིས་ནི། །གཤིན་རྗེའི་དྲེགས་པ་འཇོམས་མཛད་པ། །
འཇམ་དཔལ་ཁྱེད་ལ་ཕྱག་འཚལ་བསྟོད། །རང་གི་སྤྱན་དང་འདྲ་བ་ཡི། །ཨུཏྤལ་སྔོན་པོས་
རབ་མཛེས་པ། །རལ་གྲི་པོ་ཏི་རྣམ་པར་འཛིན། །འཇམ་དཔལ། ཅེས་སོ། །ཕྱོགས་བཅུར་
བཞུགས་པའི་སངས་རྒྱས་ལ། །རྒྱ་ཆེར་མཆོད་པ་སྟོན་མཛད་པ། །འགྲོ་བའི་མགོན་པོ་སྟོན་པ་
པོ། །འཇམ་དཔལ་ཅེས་སོ། །ཞེས་ལན་གསུམ་བརྗོད་དོ། །
དེ་ནས། ཛཿཧཱུྃ་བཾ་ཧོཿ ཞེས་པས་ཡེ་ཤེས་སེམས་དཔའ་རང་དགུག་གཞུག་བྱའོ། །ༀ་ཨཱཿཧཱུྃ་
-119-

བོ་དོང་པཎ་ཆེན་གྱི་གསུང་འབུམ་ལས། དཔལ་དེ་ཁོ་ན་ཉིད་འདུས་པའི་རྒྱ་མཚོ།
གསུམ་གྱིས་སྐུ་གསུང་ཐུགས་བྱིན་གྱིས་བརླབ། སྔགས། ཨོཾ་སརྦ་ཏ་ཐཱ་ག་ཏ་ཨ་བྷི་ཥིཉྩ་ཧཱུྃ།
ཞེས་དབང་བསྐུར་བར་བསམ། དེ་ནས་ཤེས་རབ་ཀྱི་འཁོར་ལོ་རྩིབས་དྲུག་པ་ཞིག་བསྒོམ།
ཨོཾ་ཝ་གི་ཤྭ་རི་མུཾ། དབུས་སུ་ཨ་དཀར་པོ་སྐྱེ་བ་མེད་པ་ཞིག་བསྒོམ། ངག་ཏུ་གཟུངས་ཀྱི་
སྔགས་བཟླས་པས་འཁོར་ལོའི་སྔགས་ལ་ཕོག་པས། བྱེ་བ་བརྒྱ་སྟོང་དྲུག་ཅུ་དྲུག་ཅུ་བྱུང་སྟེ།
བར་ཆད་དང་། སྡུག་བསྔལ་ཐམས་ཅད་ཞི་བར་སྒོམ་མོ། །དེ་ནས་རང་དང་ལྷ་ཐམས་ཅད་མི་
དམིགས་པར་རྒྱས་བཏབ་སྟེ། རིག་པ་སྐྱེ་མེད་དུ་ལྷན་གྱིས་བཞག་གོ། དེ་ནས་སྤྱོད་ལམ་
བཞིར་མི་ཡེངས་པར་སེང་ངེ་ཡེ་རེ་རིག་པའི་རྩལ་སྦྱངས་ནས། རྗེས་ཐོབ་ལ་ཐ་མལ་དུ་མི་
བཏང་བ་ཡིན་ནོ། །འཇམ་དཔལ་སྨྲ་བའི་སེང་གེའི་སྒྲུབ་ཐབས། ཀ་མ་ལ་ཤཱི་ལས་མཛད་པ་
རྫོགས་སོ།། །།